Caboverdiana apaixonada kré sabi si inda ê sta a tempu di konkista si grandi amor
So ki es si amigo teni otu alguen y dja marka data di cazamentu.
Pedidu di es kriola ê o siguinti:
Boa noite Onda Kriolu.
N’sta li ta fazi es dizabafatu mas també ta spera pa algun konsedju pan odja kuzé ki N’ta fazi ku nha vida.
Mi N’ten 27 ano i n’ten un amigo ki nu konxi dja ten uns 6 ano. El ê di Tarrafal i mi ê di Praia mas desdi ki nu konxi duranti un formason nunka mais ê ka sai di nha kabesa.
Pa alen di papia na telefone di ves en kuandu nu ta kontra hora ki ê ben Praia i komu ê ta fla ma mi ê si grandi amiga ê ta kontan tudu storias di si vida , ti di namoradas ki ê ta ranja i ki nunka e ka ta lebaba a sério.... Sempri e flan ma inda ê ka atxaba mudjer di si vida, ma inda e staba ta spera pa kel grandi amor.
So ki ultimamenti ê fika kuazi ka ta telefonan i di ultimo bes ki nu kontra ê staba un bokadinhu stranhu pa nha gostu . So dipos ê ki N’ben sabi ku un si amigo ma é teni kazamentu markadu pa mes di Dezembro. N’fika surpreendida pamodi ê ka flan nada, el ki tudu kuza ê ta kontan.
Pa mi foi un grandi choqui pamodi sempri un alimenta es speransa ma un dia ê ta raparaba nes grandi amor ki N’ten pa el ..... Sempri un kridita ma un dia distino ta uniba nos ... Talvez foi també nha erro pamodi mi ê un bokadinhu timida i nunka un ka tevi koragen di konfesal abertamenti nha sentimentu , embora sempri un dal sinal mas nunka é ka rapara ou e ka kreba rapara.... Será ki n’ka merecel ? Sera ki mi ê ka mudjer pa el ?
Mi ê un menina normal i koncentrada na nha trabadju i ten tcheu rapazis ki ta konkistan ta flan ma es gosta di mi pamodi mi ê bunita mas infelizmenti kel unico alguen ki n’ta ama di verdadi sempri odjan komu un amiga, nunka komu un mudjer ki podia fazeba el feliz.
Es sentimento grandi ki N’ten pa el ninguén ka sabi... Ê tambê por isso ki N’sta dizabafa pan tra pa fora tudu kel dor ki sta dentu mi. Un xinti ma algun cuza morri na nha kurason kuandu un discubri ma ê sta ben caza , ma ê sta bai fazi si vida ku otu menina. Nha tristeza ê grandi pamodi djan sabi ma nha futuro ka sta na ladu di kel alguen ki n’kré.
Cuza ki n’ kre sabi é si inda sta a tempu pan kontal es nha amor kin n'ten pa el ki e mutu mais grandi ki amizadi. Sima ta fladu antes tarde de que nunca, mas na nha kazu un n’sta pensa ma talvez ê tardi de mais ...
Desdi ja muito abrigada pa tudu opinion.
- MULHER DESESPERADA
Praia, 23 de Outubro de 2016.
fonte:ok
Comenta
kea_Latn kea_Latn scn_Latn glg_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn por_Latn glg_Latn ita_Latn cat_Latn